นายกฯ ขู่กลับ ส.ส.ก้าวไกล พูดมากเรื่องวัคซีนโควิด หากกระทบต้นทางไม่จัดส่ง มีเรื่องกัน!
นายกฯ ขู่กลับ ส.ส.ก้าวไกล พูดมากเรื่องวัคซีนโควิด หากกระทบต้นทางไม่จัดส่ง มีเรื่องกัน!
นายกฯ ขู่กลับ ส.ส.ก้าวไกล พูดมากเรื่องวัคซีนโควิด หากกระทบต้นทางไม่จัดส่ง มีเรื่องกัน!
17 ก.พ. 2564

พล.อ.ประยุทธ์ จันทร์โอชา นายกรัฐมนตรีและ รมว.กลาโหม ชี้แจงการอภิปรายของ นายวิโรจน์ ลักคณาอดิศร ส.ส.บัญชีรายชื่อ พรรคก้าวไกล ในประเด็นเกี่ยวกับการแก้ปัญหาโควิด-19 ว่า มีข้อเท็จจริงอยู่แล้ว ตนเองรู้ดีว่าประชาชนเดือดร้อน และอาจจะรู้มากกว่าทุกคน เพราะมีข้อมูลมากอยู่แล้ว แต่ไม่มีอำนาจสั่งทั้งหมด ต้องฟังหน่วยงานที่เกี่ยวข้อง ทั้งแพทย์และศูนย์บริการสถานการณ์โควิด-19 รวมถึงคณะทำงานเพื่อควบคุมการแพร่ระบาด ตลอดจนการนำวัคซีนเข้ามาให้ได้เร็วที่สุด
ถ้าเปรียบเทียบกับทั่วโลก ประเทศไทยสามารถทำได้ดีกว่าหลายประเทศและพยายามทำให้ดีขึ้นทุกอย่าง หากได้รับความร่วมมือจากทุกภาคส่วนสถานการณ์จะดีขึ้นในเร็ววัน ส่วนการฉีดวัคซีนยังไม่สามารถยืนยันได้ว่าจะได้ผล 100% หรือไม่ แต่เป็นการฉีดแบบฉุกเฉิน ไม่ใช่การฉีดแบบไข้หวัดใหญ่ทั่วไป
นายกรัฐมนตรี กล่าวว่า หากพูดถึงวัคซีนมากๆ จะกลายเป็นปัญหาว่าต้นทางจะส่งมาหรือไม่ จึงขอให้ระมัดระวังและรับผิดชอบ อาจกลายมาเป็นปัญหา ขออย่าโยงเป็นเรื่องการเมืองจนมีปัญหาและจำคำพูดตัวเองไว้ด้วย หากต้นทางไม่ส่งวัคซีนมาให้เป็นเพราะสาเหตุมาจากเรื่องการอภิปรายในสภาครั้งนี้
“ย้ำว่ารัฐบาลไม่เคยนิ่งนอนใจ แต่ต้องพิจารณาอย่างรอบคอบเพื่อเลือกวัคซีน ที่ปลอดภัยที่สุดสำหรับประเทศ วันนี้ได้รับข้อมูลมาว่า ประชาชนคนไทยอยากฉีดวัคซีน 80% และมีอีก 10% ที่ไม่อยากฉีด ส่วนอีก 10% คือคนที่ลังเลและไม่แน่ใจว่าผู้อภิปรายนั้นอยู่ในกลุ่มที่ไม่อยากฉีดหรือลังเลหรือไม่” พล.อ.ประยุทธ์ กล่าว
“อนุทิน” แจงวางแผนจัดการเป็นระบบ
จากนั้น นายอนุทิน ชาญวีรกูล รองนายกรัฐมนตรีและ รมว.สาธารณสุข ได้ชี้แจงว่า ภายในเดือน ก.พ. วัคซีนล็อตแรก 2 แสนโดสจะมาถึงไทย และจะพยายามฉีดให้เร็วที่สุด ภายในเดือน มี.ค.วัคซีนล็อตที่สองจะมาถึงไทย 8 แสนโดส เดือน เม.ย. 1 ล้านโดส และปลายเดือน พ.ค.หรือต้นเดือน มิ.ย. วัควีนที่ผลิตในไทยยี่ห้อแอสตร้าเซนเนกา ไม่ใช่สยามไบโอไซเอนซ์ จะทำการส่งและฉีดให้คนไทยครบถ้วน
ส่วนที่อภิปรายว่าตนเองล่าช้าลอยชายกับเรื่องวัคซีน ขอให้ทราบเลยว่าตั้งแต่คำว่าโควิดเข้ามาในสมองตน สถาบันวัคซีนแห่งชาติจึงได้รับการสนับสนุนงบประมาณ 3 พันล้านบาท ให้ไปดำเนินการทุกวิถีทางในการศึกษาพัฒนา หรือแม้แต่จัดซื้อหากจำเป็น ทั้งหมดได้รับการสนับสนุนจากคณะรัฐมนตรี (ครม.) โดยนายกรัฐมนตรีเป็นอย่างดี
นายอนุทิน กล่าวว่า บริษัท แอสตร้าเซนเนก้า กว่าที่เขาจะยอมให้เราซื้อ ต้องผ่านกระบวนการทดสอบขั้นต้นมาอย่างมากแล้ว ในกรณีวัคซีนแอสตร้าเซนเนก้าที่ใช้ในประเทศไทยนั้น เป็นวัคซีนที่ร่วมผลิตกับมหาวิทยาลัยอ๊อกฟอร์ด และใช้เทคโนโลยีผ่านการเชื่อมต่อโดยไทยมีกลุ่มธุรกิจที่ถือว่าใหญ่โตระดับโลกเขามีคอนเนคชั่น โดยได้ประสานมาที่กระทรวงสาธารณสุข และนายกรัฐมนตรี ว่ามีเทคโนโลยีการผลิตวัคซีนที่ดูแล้วน่าจะเหมาะสมกับไทย ที่สำคัญเชื่อว่าถ้าไทยได้เป็นฐานการผลิต วัคซีนนี้จะเป็นประโยชน์อย่างมากในการช่วยเหลือมนุษยชาติ ไม่ใช่แค่ไทยแต่เป็นอาเซียนด้วย
นายอนุทิน กล่าวว่า กระทรวงสาธารณสุขกับรัฐบาลไทย เห็นว่าเทคโนโลยีนี้มีโอกาสประสบผลสำเร็จอย่างสูง มีการศึกษาได้รับการสนับสนุน ได้รับข้อแนะนำที่ดีมากจากบรรดาอาจารย์แพทย์ ว่าเราต้องเลือกทางนี้เพื่อประโยชน์สูงสุดของประเทศ ซึ่งบริษัท แอสตร้าเซนเนก้า ไม่ได้เลือกบริษัท สยามไบโอไซเอนซ์ เพียงบริษัทเดียว ก่อนตัดสินใจเลือกให้เป็นผู้ผลิตเขาไปดูประสิทธิภาพของบริษัทยาอื่นๆในไทยจำนวนมาก แต่สุดท้ายได้เลือกบริษัท สยามไบไอไซเอนซ์ เพราะสามารถผลิตชีววัตถุที่มีความคงที่ที่สุด ซึ่งเป็นวัตถุดิบที่ใช้ในการผลิตวัคซีนตามเทคโนโลยีของเขา เขาจึงเริ่มเจรการผลิตวัคซีนกับไทย ที่สำคัญตนต้องหาวัคซีนให้ประชาชนได้อย่างครอบคลุมไม่ทิ้งใครไว้ข้างหลังในเวลาที่เหมาะสม
“เรามีวัคซีน 63 ล้านโดส เพียงพอที่จะครอบคลุมกลุ่มเสี่ยง วัคซีนจะไม่พอเก็บ เราได้บริหารจัดการวางแผนเป็นระบบ ไม่เที่ยวไปลบหลู่ดูหมิ่น พูดสิ่งที่บั่นทอนกำลังใจคนทำงาน ไม่ใช้วาจาสามหาว พูดในสิ่งที่ไม่เกี่ยวข้องกับวาระการอภิปราย …อย่างไรก็ตาม ยืนยันว่าวัคซีนที่จะให้ประชาชนคนไทย เหมาะสมเข้าถึงง่ายที่สุด ไม่มีวันถูกตัดคิว ไม่มีวันถูกคนอื่นมาแย่ง อะไรก็ตามที่เรามั่นใจว่าเพียงพอแล้ว สามารถให้บริการประชาชนได้ครบถ้วน และเรายังมีทางเลือกอื่นอีกมาก”
 